Eesti Vabariigi merekindlus  1918. ja 1919. aastal tehti mitmeid riigikaitselisi korraldusi. Määrati komandandid Aegnale ja Naissaarele. Kaitseliidu koosseisus moodustati Rannakaitse  üksus. Rannapatareid allutati 1. Kindluseraskesuurtükiväe Divisjoni rannapatareide osakonnale. 1919. a. maikuus anti patareid merejõudude juhataja alluvusse ning algasid taastamistööd. Juunis reorganiseeriti eelpool nimetatud merejõudude osakond Merekindluse Suurtükkide ja Miinide Valitsuseks, veidi aega hiljem Merekindluse Staabiks.  Tutvunud olukorraga, mis valitses kiirustades ehitatud mahajäetud rannakaitsepatareides, ei peetud nende taastamist vajalikuks. Samas nõudis uus strateegia  kaitsepositsioonide tähelepanu suunamist ida poole.  1919. a. oktoobrist kehtestati uued patareide numbrid osaliselt taastatavatele ja uutele rajatavatele patareidele.